Ġunju 9, 2020 Aġġornata 9 Ta' Ġunju, 2020 9:08pm Wara d-deċiżjoni storika meħuda fil-kunsill tal-MFA ilbieraħ li jitneħħew darba għal dejjem il-parametri fit-trasferimenti tal-players, illum beda l-istaġun amministrattiv ġdid għall-assoċjazzjoni li għandu jwassal għall-bidu tal-istaġun ġdid ta' logħob fil-11 ta' Settembru. It-tneħħija għal kollox tal-parametri tasal wara proċess twil ta' negozjati li nbeda fl-2012 bejn l-imsieħba kollha fil-football Malti, u wara diversi riformi gradwali. Bażikament, id-deċiżjoni tfisser li players professjonali m'għadhomx marbuta bil-parametri meta jispiċċalhom il-kuntratt: waqt li players amateur fosthom tan-nurseries ukoll huma ħielsa li jiċċaqalqu fi tmiem il-kuntratt. Dan kollu jġib ix-xena lokali tal-football konformi ma' regolamenti tal-FIFA u ma' dak li ilu snin jiġri fil-qasam internazzjonali. F'intervista esklussiva ma' TVMSport, il-President tal-MFA Bjorn Vassallo spjega t-tibdil li se jseħħ mill-istaġun 2020/21. Il-kampjonat Premier għal sena waħda biss se jintlagħab b'16-il team: b'erba' timijiet relegati direttament ghall-1 Diviżjoni u tnejn promossi biex mill-istaġun ta' wara jirritorna għal erbatax-il team. L-1 Diviżjoni li se tibda tissejjaħ Challenge League se jkollha 15-il team. It-2 u t-3 Diviżjoni se jiġu amalgamati f'Amateur League wieħed bi tliet gruppi, bl-għażla tat-timijiet issir bis-seeding. Il-ħsieb huwa li t-tliet rebbieħa tal-gruppi jitilgħu direttament fiċ-Challenge League: u jkun hemm sistema ta' playoffs għar-raba' post tal-promozzjoni, Anke l-FA Trophy se tkun riformata u mill-istaġun li ġej se tkun riservata għat-timijijet tal-Premier, iċ-Challenge League u l-1 Diviżjoni tal-GFA. It-timijiet l-oħrajn kollha jilagħbu fit-Tazza tad-Dilettanti: bl-erba' semifinalisti b'danakollu jirbħu d-dritt li jgħaddu għall-FA Trophy. Ic-champions tal-MAFA, SWAN, GIDA u IASC min-naħa l-oħra jirbħu aċċess għat-Tazza tad-Dilettanti. Isma' l-intervista sħiħa ma' Bjorn Vassallo hawnhekk.